Haapsalu kesklinnas ehivad mägimänni oksi sajad helkurid, mida võivad endale võtta kõik, kellel see veel puudub.
Haapsalu elanik Liisu Teeääre kogus umbes 500 helkurit, mis ehivad Haapsalu kaubamaja ees mägimändi. Puu okstelt võivad omale helkuri võtta kõik, kellel seda väikest elukindlustust veel pole, vahendas "Aktuaalne kaamera".
Haapsalu helkuripuu idee autor loodab, et sellest saab igasügisene traditsioon.
Mõte helkureid koguda ja neid inimestele annetada sündis Teeäärel õhtuste jalutuskäikude ajal, kui ta nägi, et inimesed jäävad autojuhi jaoks sageli märkamatuks.
"Me käisime jalutamas ja kahel lapsukesel ei olnud helkurit. Siis ma natukene olin mures nende pärast. Siis käisin oma emaga jalutamas ja tal ka ei olnud helkurit. Siis ma mõtlesin, et nii küll ei saa. Helkur on nii väike asi, mis ikka peab olema. Mõtlesin, et proovime teha ja siis mu sõbranna aitas koguda helkureid," selgitas Teeääre.
Toimetaja: Merili Nael